# လံာ်တၢ်ဂ့ၢ်တၢ်ကျိၤလီၤတံၢ်လီၤဆဲး - ကၠိအတဝၢတၢ်ပူၤဖျဲးဂ့ၢ်ဂီၢ်အူတၢ်နဲၣ်လီၤ

**ကၠိအတဝၢတၢ်ပူၤဖျဲးဂ့ၢ်ဂီၢ်အူတၢ်နဲၣ်လီၤ မၤတၢ်မနုၤလဲၣ်ႋ**

ပှၤတနီၤနီၤ, ဒ်အမ့ၢ် ကၠိခိၣ်တဖၣ်ဒီးကူၣ်သ့၀ဲၤကျိၤဒီးပှၤဘၣ်မူဘၣ်ဒါမၤလိတၢ်မၤ တဖၣ်, တၢ်ကိးအီၤလၢ “ပှၤလၢအအိၣ်ဒီးတၢ်စိတၢ်ကမီၤ” န့ၣ်လီၤႋ အ၀ဲသ့ၣ်အိၣ်ဒီးတၢ်စိတၢ်ကမီၤလၢ အကဟ့ၣ်ထီၣ်တၢ်နဲၣ်လီၤ လၢအပာ်လီၤတၢ်သိၣ်တၢ်သီတဖၣ် လၢနကလူၤပိာ်မၤထွဲဘၣ်အီၤ ဖဲနလဲၤဆူ မ့တမ့ၢ် ဘၣ်ထွဲလၢကၠိအခါန့ၣ်လီၤႋ

တၢ်နဲၣ်လီၤ တထံၣ်လၢပတုာ်ကွံာ်နၤလၢတၢ်နုာ်လီၤ မ့တမ့ၢ် တၢ်အိၣ်ဘၣ် လၢကၠိတၢ်လီၢ်တၢ်ကျဲတဖၣ်အပူၤ မ့တမ့ၢ် တၢ်လီၢ်အဂုၤဂၤတဖၣ် ဖဲအိၣ်ဒီးကၠိတၢ်ဟူးတၢ်ဂဲၤတဖၣ် န့ၣ်လီၤႋ တၢ်နဲၣ်လီၤ ပၣ်ဃုာ်ဒီး တၢ်ဂ့ၢ်လီၤတံၢ်လီၤဆဲး ဒ်အမ့ၢ် တၢ်ဆၢကတီၢ်အခါဖဲလဲၣ်, မ့တမ့ၢ် တၢ်လီၢ်တၢ်ကျဲဖဲလဲၣ်, လၢတၢ်နဲၣ်လီၤတဘၣ်တၢ်စူးကါသးအလီၢ် သ့န့ၣ်လီၤႋ

တၢ်ဂ့ၢ်တၢ်ကျိၤအဂုၤဂၤဘၣ်ဃးဒီး ကၠိအတဝၢတၢ်ပူၤဖျဲးတၢ်နဲၣ်လီၤတဖၣ် ဘၣ်တၢ်ဃုထံၣ်န့ၢ်အီၤသ့ဖဲ [ဖဲအံၤ](https://www.vic.gov.au/school-community-safety-orders) န့ၣ်လီၤႋ နကွၢ်တၢ်ဂီၤမူတခါ [ဖဲအံၤ](https://vimeo.com/723185699/0195aac2e2) ဒ်သိးကမၤစၢၤဒုးနၢ်ပၢၢ်နၤလၢ ကၠိ အတဝၢတၢ်ပူၤဖျဲးတၢ်နဲၣ်လီၤ မၤမနုၤလဲၣ် သ့န့ၣ်လီၤႋ

**တၢ်နဲၣ်လီၤတကီၢ်ခါတခါအံၤ ကအိၣ်၀ဲဒၣ်ယံာ်ထဲလဲၣ်ႋ**

တၢ်နဲၣ်လီၤ တဲဘၣ်စ့ၢ်ကီးနၤလၢ တၢ်သိၣ်တၢ်သီအံၤ အစိအကမီၤကအိၣ်၀ဲဒၣ်ယံာ်ထဲလဲၣ်န့ၣ်လီၤႋ တၢ်ဆၢကတီၢ်အယံာ်ကတၢၢ်လၢအတၢ်စိတၢ်ကမီၤမူ၀ဲဒၣ်န့ၣ်မ့ၢ်၀ဲ 14 သီန့ၣ်လီၤႋ

**ယဖိမ့ၢ်မၤလိတၢ်လၢကၠိတဂၤ လၢဆၢကတီၢ်အံၤယမ့ၢ်လူၤပိာ်မၤထွဲဘၣ်တၢ်နဲၣ်လီၤအံၤ တဘျီဃီန့ၣ် တၢ်ကမၤအသးဒီးအီၤဒ်လဲၣ်ႋ**

နကၠိဆိကမိၣ်တ့ၢ်တၢ်ဂ့ၢ်လီၤတံၢ်လီၤဆဲး ဘၣ်ဃးဒီး တၢ်နဲၣ်လီၤ ကမၤဘၣ်ဒိနဖိဒ်လဲၣ် ဒီးနကဘၣ်ကွၢ်ထွဲအီၤဒ်လဲၣ်န့ၣ်လီၤႋ တၢ်နဲၣ်လီၤ တမ့ၢ်လၢကတြီကွံာ်နၤလၢတၢ်ကွၢ်ထွဲဘၣ်အ၀ဲသ့ၣ် မ့တမ့ၢ် ပၣ်ဃုာ်ဘၣ်ထွဲ လၢအတၢ်ကူၣ်ဘၣ်ကူၣ်သ့ပူၤဘၣ်န့ၣ်လီၤႋ

နကၠိကဟ့ၣ်လီၤနၤ “ဆဲးကျၢဆဲးကျိးဒီးတၢ်မၤန့ၢ်စူးကါတၢ်အတၢ်သိၣ်တၢ်သီမိၢ်ပှၢ်” လၢအဆိအချ့ဖဲတၢ်ဟ့ၣ်လီၤနၤတၢ်နဲၣ်လီၤ၀ံၤန့ၣ်လီၤႋ တၢ်အံၤကရဲၣ်ကျဲၤပာ်လီၤ၀ဲဒၣ်-

* တၢ်ကတဲဘၣ်နၤဘၣ်ဃးဒီးနဖိအတၢ်ကူၣ်ဘၣ်ကူၣ်သ့အဂ့ၢ်ဒ်လဲၣ်
* နဖိကဆဲးထီၣ်ဘၣ်ကၠိဒီးပၣ်ဃုာ်မၤသကိးတၢ်လၢကၠိတၢ်ဟူးတၢ်ဂဲၤအပူၤ လၢပူၤဖျဲးဒီးတၢ်လီၤဘၣ်ယိၣ်ဆူညါ ကသ့ဒ်လဲၣ်
* တၢ်မနုၤလၢအ၀ဲသ့ၣ်ကမၤ၀ဲ ဒ်သိးကမၤလီၤတံၢ်၀ဲဒၣ်လၢ နဖိန့ၣ်ဘၣ်တၢ်ဆီၣ်ထွဲမၤစၢၤဒီးတၢ်ကွၢ်ထွဲအီၤန့ၣ်လီၤႋ

**ယမ့ၢ်တလူၤပိာ်မၤထွဲတၢ်နဲၣ်လီၤန့ၣ်တၢ်ကကဲထီၣ်အသးဒ်လဲၣ်ႋ**

ပှၤလၢအအိၣ်ဒီးတၢ်စိတၢ်ကမီၤ လၢထုးထီၣ်ပာ်လီၤ၀ဲဒၣ်တၢ်နဲၣ်လီၤ ကဘၣ်ကွၢ်သမံသမိးက့ၤ တၢ်နဲၣ်လီၤတဘျီဃီ ဖဲအ၀ဲသ့ၣ်ထုးထီၣ်ပာ်လီၤ၀ဲဒၣ်၀ံၤ ဒ်သိးကကွၢ်ထံကဆိမိၣ်ဘၣ်က့ၤ လၢမ့ၢ်အ၀ဲသ့ၣ်ကြၢးလၢကထုးထီၣ်ပာ်လီၤ “ကၠိအတဝၢတၢ်ပူၤဖျဲးတၢ်နဲၣ်လီၤလၢအကဲထီၣ်သးထီရီၤ” ဧါ မ့တမ့ၢ် ဆိကတီၢ်ကွံာ်တၢ်နဲၣ်လီၤဧါ န့ၣ်လီၤႋ တၢ်ဂ့ၢ်တၢ်ကျိၤအဂုၤဂၤဘၣ်ဃးဒီး တၢ်နဲၣ်လီၤတကီၢ်ခါအံၤ ဘၣ်တၢ်ဃုထံၣ်န့ၢ်အီၤသ့ဖဲ တၢ်ကူၣ်ဘၣ်ကူၣ်သ့၀ဲၤကျိၤ ဒီး တၢ်ဟ့ၣ်တၢ်သိၣ်လိအပှာ်ယဲၤသန့ [ဖဲအံၤ](https://www.vic.gov.au/school-community-safety-orders) န့ၣ်လီၤႋ

န တီၣ်ဖျါထီၣ်တၢ်ဂ့ၢ် ဖဲတၢ်ဆၢကတီၢ်တဘျီဂ့ၤတဘျီဂ့ၤ လၢကတဲဒုးနၢ်ပၢၢ် ဘၣ်မနုၤဃိလၢ နဟံးဂ့ၢ်၀ီလၢကျဲဒ်အံၤအဃိလဲၣ် မ့ၢ်ကမၤဘၣ်ဒိနၤ မ့တမ့ၢ် နဖိဒ်လဲၣ် မ့တမ့ၢ် တၢ်အဂုၤဂၤလၢအ၀ဲသ့ၣ်ကြၢးဘၣ်သ့ၣ်ညါ၀ဲဒၣ် သ့န့ၣ်လီၤႋ အဒိ, နကအဲၣ်ဒိးတဲဘၣ်ကၠိလၢ နဖိ မ့ၢ်ပှၤနီၢ်ခိက့ၢ်ဂီၤတလၢပှဲၤ တဂၤ လၢတၢ်န့ၣ်အဃိ အ၀ဲသ့ၣ်ကမၤလီၤတံၢ်၀ဲဒၣ်လၢ နကဆီၣ်ထွဲဘၣ်အီၤလၢကလဲၤထီၣ်ဘၣ်ကၠိဆူညါကသ့အဂီၢ်န့ၣ်လီၤႋ

တၢ်တီၣ်ဖျါထီၣ်လံာ်ကွဲးတဘ့ၣ်န့ၣ် ဘၣ်တၢ်ဆှၢအီၤလၢ အံမ့(လ) မ့တမ့ၢ် လံာ်ပရၢ ဆူပှၤလၢအအိၣ်ဒီးတၢ်စိတၢ်ကမီၤအအိၣ်သ့ဝဲဒၣ်န့ၣ်လီၤႋ နစူးကါလံာ်ကွဲးတၢ်အဒိ လၢမၤန့ၢ်ဘၣ်အီၤသ့လၢ တၢ်ကူၣ်ဘၣ်ကူၣ်သ့၀ဲၤကျိၤဒီး တၢ်ဟ့ၣ်တၢ်သိၣ်လိ အပှာ်ယဲၤသန့ [ဖဲအံၤ](https://www.vic.gov.au/school-community-safety-orders) န့ၣ်လီၤႋ

နမ့ၢ်တအဲၣ်ဒိးကွဲးတီၣ်ထီၣ်တၢ်ဂ့ၢ်ဘၣ်န့ၣ် နဃ့လၢကတီၣ်ထီၣ်တၢ်ဂ့ၢ် လၢတၢ်စံးကတိၤ သ့န့ၣ်လီၤႋ နဃ့လၢပှၤတဂၤဂၤ ကတီၣ်ထီၣ်တၢ်ဂ့ၢ် လၢနဂီၢ် ဒ်အမ့ၢ် နပှၤဆီၣ်ထွဲမၤစၢၤ နနီၢ်ခိက့ၢ်ဂီၤတလၢပှဲၤ မ့တမ့ၢ် ပှၤကတိၤကျိာ်ထံတၢ် သ့စ့ၢ်ကီး န့ၣ်လီၤႋ

**ယမ့ၢ်တလူၤပိာ်မၤထွဲတၢ်နဲၣ်လီၤန့ၣ်တၢ်ကကဲထီၣ်အသးဒ်လဲၣ်ႋ**

နမ့ၢ်တလူၤပိာ်မၤထွဲတၢ်သိၣ်တၢ်သီတဖၣ် တၢ်ပာ်လီၤအီၤလၢတၢ်နဲၣ်လီၤအပူၤန့ၣ် ကၠိကဟ့ၣ်လီၤမူဒါဆူ ကမျၢၢ်ဂ့ၢ်၀ီကွီၢ်ဘျီၣ် ဒ်သိးကမၢနလူၤပိာ်မၤထွဲတၢ်နဲၣ်လီၤ န့ၣ်လီၤႋ

ကမျၢၢ်ဂ့ၢ်၀ီကွီၢ်ဘျီၣ် မ့ၢ်ထံၣ်၀ဲဒၣ်လၢ နအိၣ်ဒီးတၢ်ကမၣ် လၢတၢ်တလူၤပိာ်မၤထွဲတၢ်နဲၢ်လီၤဘၣ်န့ၣ် အ၀ဲသ့ၣ်-

* ဃ့နၤလၢကဘၣ်ဟ့ၣ်စ့အီၣ်လိး
* ဃ့နၤလၢကဘၣ်လူၤပိာ်မၤထွဲတၢ်နဲၣ်လီၤ
* ဃ့နၤလၢကဟံးဂ့ၢ်၀ီလီၤဆီဒ်သိးကလူၤပိာ်မၤထွဲဘၣ်တၢ်နဲၣ်လီၤ
* ဃ့နၤလၢကမၤတၢ်အဂုၤဂၤတမံၤလၢ်လၢ်လၢကွီၢ်ဘျီၣ်ဆိကမိၣ်လၢမ့ၢ်တၢ်အကြၢးအဘၣ် န့ၣ်လီၤႋ

နတဘၣ်လီၤဘၣ်ဃိာ်ပူ မ့တမ့ၢ် ဘၣ်တၢ်မၤနီၣ်လၢမၤကမၣ်သဲစးကွီၢ်မ့ၣ် မ့တမ့ၢ် ဘၣ်တၢ်ကမၣ်လၢသဲစးကွီၢ်မ့ၣ် ခီဖျိလၢတၢ်တလူၤပိာ်မၤထွဲတၢ်နဲၣ်လီၤအဃိဘၣ် န့ၣ်လီၤႋ

**ယမ့ၢ်လိၣ်ဘၣ်ပှၤကွဲးကျိာ်ထံတၢ်/ပှၤကတိၤကျိာ်ထံတၢ် မ့တမ့ၢ် တၢ်ဆီၣ်ထွဲမၤစၢၤအဂၤန့ၣ်ဘၣ်မၤမနုၤလဲၣ်ႋ**

နမ့ၢ်လိၣ်ဘၣ် ပှၤကွဲးကျိာ်ထံတၢ် ပှၤကတိၤကျိာ်ထံတၢ် မ့တမ့ၢ် ပှၤဆီၣ်ထွဲမၤစၢၤတၢ်တဂၤန့ၣ်, နတဲဘၣ်ကၠိခိၣ်လၢအမ့ၢ်ပှၤဃုစၢၤနၤတၢ်ဆီၣ်ထွဲမၤစၢၤအဂီၢ်သ့န့ၣ်လီၤႋ

နဖိမ့ၢ်မၤလိတၢ်လၢပဒိၣ်ကၠိန့ၣ်, နဆဲးကျၢဘၣ် တၢ်ကူၣ်ဘၣ်ကူၣ်သ့၀ဲၤကျိၤ ဒီးတၢ်ဟ့ၣ်တၢ်သိၣ်လိအလီၢ်က၀ီၤ၀ဲၤလီၢ် လၢကမၤန့ၢ်အါထီၣ်တၢ်ဆီၣ်ထွဲမၤစၢၤအဂီၢ် သ့စ့ၣ်ကီးန့ၣ်လီၤႋ

|  |  |
| --- | --- |
| North Eastern Victoriaလီတဲစိ- 1300 333 231အံ*မ့*(လ) -nevr@education.vic.gov.au  | North Western Victoriaလီတဲစိ- 1300 338 691အံ*မ့*(လ) -nwvr@education.vic.gov.au  |
| South Eastern Victoriaလီတဲစိ- 1300 338 738အံ*မ့*(လ) -sevr@education.vic.gov.au  | South Western Victoriaလီတဲစိ- 1300 333 232အံ*မ့*(လ) -swvr@education.vic.gov.au  |

**ယမ့ၢ်လိၣ်ဘၣ်အါထီၣ်တၢ်ဂ့ၢ်တၢ်ကျိၤန့ၣ်ဘၣ်မၤမနုၤလဲၣ်ႋ**

နလဲၤကွၢ်ဖဲတၢ်ကူၣ်ဘၣ်ကူၣ်သ့၀ဲၤကျိၤ ဒီးတၢ်ဟ့ၣ်တၢ်သိၣ်လိအပှာ်ယဲၤသန့ [ဖဲအံၤ](https://www.vic.gov.au/school-community-safety-orders) လၢတၢ်ဂ့ၢ်တၢ်ကျိၤအဂုၤအဂၤသ့ၣ်တဖၣ်အဂီၢ်သ့ ဝဲန့ၣ်လီၤႋ